VIL LEGE SAGSBEHANDLERE: Man ved ikke, om man skal grine eller græde: Venstre og Dansk Folkeparti planlægger, at politikerne fremover skal kunne ophæve lovgivningen i enkeltsager på udlændingeområdet og lave deres egen vupti-sagsbehandling i Folketinget.

Tilsyneladende først og fremmest hver gang, der popper endnu en tragedie op i pressen. Så vil de med et politisk snuptag i Folketinget gå ind og agere frelsende engle med dertil hørende hyldest for handlekraft og menneskelighed. De tænker f.eks. på den syvårige pige Im Nielsen, der helt urimeligt blev smidt ud af landet med sin thailandske mor. Eller super-studinen fra Køge, Songúl Yüksel, der skulle deporteres til sin mor i Tyrkiet imod sin vilje.

Guderne skal vide, at udlændingelovgivningen er skyld i mange hårrejsende afgørelser – den er et kludetæppe af klamp, som de nu vil bygge ovenpå – oven i købet med et brud på det grundlovsfæstede skel mellem lovgivende og udøvende magt. Svaret på de smadrede menneskeskæbner er ikke, at så må politikerne hellere blande sig i, hvornår loven skal gælde, og hvornår den ikke skal gælde. Svaret må være at have en lovgivning, der virker efter hensigten uden for mange gråzoner. Og nogle politikere, der ved, hvad de beslutter, og står ved det.

En Venstre-ordfører, Jan E. Jørgensen, begrunder ønsket med, at det ’handler om at ansvarliggøre folketingsmedlemmerne’.

Ansvarliggøre? Folketinget har ansvaret for lovgivningen. Hvad med om de tog det mere alvorligt? Der bliver jævnligt klaget over, at lovarbejdet jaskes igennem.

Og når der så følger vilde urimeligheder i kølvandet, siger de, at det var skam ikke meningen, selv om de pustede sig op som klippefaste, da loven blev lavet. Dansk Folkeparti er naturligvis ellevilde ved tanken om at få grabberne ned i menneskeskæbner og regner med, at politikerne må i aktion i en håndfuld sager om året ... Gang det med ti, DF! Hvis først folk finder ud af, at de kan påvirke lovgivningen med deres personlige historie, vil politikerne da for alvor blive bestormet af de, der har kræfterne til det.